བྱེད་རྣམས་ཀྱི་རྒྱུད་དང་སྒྲུབ་ཐབས་རྣམས་དང་། རྡོ་རྗེ་ཕྲེང་བ་དང་། མངོན་འབྱུང་གི་དབང་སྒྲུབ་ཐབས་བཅས་དང་། གདན་བཞི་དང་། གུར་དང་། སམྦུ་ཊི་དང་རྒྱུད་དེ་གསུམ་གྱི་འགྲེལ་པ་དང་། གསང་སྙིང་དང་། ཡང་དག་གི་རྒྱུད་ཞི་ཁྲོའི་སྐོར་རྣམས་དང་། འཇམ་དཔལ་སྐུ་སྒྲུབ་དང་། པདྨ་གསུང་སྒྲུབ་དང་། ཕུར་པ་དབང་རྫོགས་ལ་སོགས་སྒྲུབ་པ་བཀའ་བརྒྱད་དང་། དེ་ཉིད་འདུས་པ་དང་། དཔལ་མཆོག་རིགས་འདུས་དང་། རྡོ་རྗེ་རྩེ་མོའི་རྒྱུད་དང་། ངན་སོང་སྦྱོང་རྒྱུད་དང་། དེའི་དཀྱིལ་འཁོར་ཆོ་ག་སྒྲུབ་ཐབས་དང་བཅས་པ། གཙུག་དགུ་དང་། རྣམ་སྣང་མངོན་བྱང་དང་། སྒྱུ་འཕྲུལ་དྲ་བ་དབང་དང་བཅས་པ་དང་། རྡོ་རྗེ་བདུད་རྩི་དང་། སངས་རྒྱས་ཐོད་པ་དང་། གསང་ལྡན་དང་། དཔའ་བོ་གཅིག་སྒྲུབ་དང་། སྤྱི་རྒྱུད་དང་། འཇམ་དཔལ་རྩ་རྒྱུད་དང་། ཕྱག་ན་རྡོ་རྗེ་དབང་བསྐུར་བའི་རྒྱུད་དང་། ཞི་བྱེད་རྒྱུད་པ་ཕྱི་མའི་ལུགས་རྣམས་དང་ཀཾ་ལུགས་དང་། སོ་ལུགས་དང་། ལམ་འབྲས་ཞྭ་ལུགས་དང་ས་ལུགས་དང་། དམར་ཞབས་དང་། སྦྱོར་དྲུག་གི་རིགས་བརྒྱད་དང་། གཞན་ཡང་གདམས་ཕྲན་མང་པོ་དང་། ས་སྡེ་ལྔ་དང་། མངོན་པ་གོང་མ་ཀུན་ལས་བཏུས་དང་། མཛོད་རང་འགྲེལ་དང་བཅས་པ་དང་། ཕུང་པོ་ལྔའི་རབ་ཏུ་བྱེད་པ་དང་། ཐེག་བསྡུས་སྐོར་གསུམ་དང་། སུམ་ཅུ་པ་དང་། ཡུམ་རྒྱས་འབྲིང་རྣམ་པ་གསུམ་དང་དེ་དག་གི་འགྲེལ་བ་འགའ་ཞིག་དང་། དཀོན་མཆོག་བརྩེགས་པའི་མདོ་སྡེ་ལྔ་བཅུ་དང་། མདོ་པདྨ་དཀར་པོ་དང་། སྙིང་རྗེ་ཆེན་པོ་པདྨ་དཀར་པོ་དང་། དམ་ཆོས་པདྨ་དཀར་པོ་དང་། གཟུངས་འདུས་རྒྱས་པ་དང་། སྙན་ངག་མེ་ལོང་དང་། གྲུབ་མཐའ་རྣམ་འབྱེད་དང་། བསྡུས་པའི་སྐོར་སོགས་མང་པོ་གསན་པར་མཛད། དུས་འཁོར་གསན་པའི་ཚེ་བཀའ་བརྒྱུད་ཀྱི་བླ་མ་རྣམས་དང་མཁའ་འགྲོར་བཅས་པའི་སྣང་བ་ཤར་ཞིང་འཇམ་པའི་དབྱངས་དང་ཕྱག་ན་པདྨའི་བྱིན་རླབས་ཀྱིས་ཕྱི་ནང་གཞན་གསུམ་གྱི་གནད་རྣམས་གསལ་པར་དགོངས། འབྱུང་འདུལ་གསན་པའི་ཚེ་ཁྲོ་བོ་འཁོར་བཅས་མནལ་ལམ་དུ་གཟིགས་ཤིང་སྔགས་སྒྲ་འབྲུག་ལྟར་གྲགས་པ་གསན། དེའི་ཚེ་ཀོ་བེར་བས་བར་ཆད་བྱས་པ་དྲུང་ཉིད་མགོན་པོ་བེར་ནག་ཅན་ཏུ་མཛད་ནས་བཏུལ་བ་རྟོགས་ལྡན་གྲགས་སེང་པས་རྣལ་ལམ་དུ་གཟིགས། དཔོན་སློབ་བདུན་གྱིས་དཔའ་བོའི་སྟོན་མོ་ཞིག་མཛད་ཚེ་ཨོ་རྒྱན་གྱི་མཁའ་འགྲོ་མ་གསུམ་ནམ་མཁའ་ལ་འོངས་ཏེ་གླུ་གར་གྱི་མཆོད་པ་བྱས། རེ་ཞིག་ཁྱུང་རྫོང་དུ་དབེན་ས་མཛད་ཅིང་། དེའི་ཚེ་གྲུབ་ཆེན་ཨོ་རྒྱན་པ་མནལ་ལམ་དུ་བྱོན་ཏེ་བསྙེན་སྒྲུབ་ཀྱི་གནད་རྣམས་གསལ་བར་བསྟན། ཡན་ལག་བརྒྱད་པ་ལ་སོགས་པ་གསོ་བའི་གཞུང་དང་གདམས་ངག་མང་པོ་ལྷ་རྗེ་སྣ་རས་ལ་སོགས་མཁས་པ་འགའ་ལ་གསན་ནོ། ། སློབ་དཔོན་ཚུལ་ཁྲིམས་རིན་ཆེན་པ་ལ། གསང་བ་འདུས་པ་དང་དེའི་འགྲེལ་པ་དང་། བཤད་རྒྱུད་བཞི་དང་། འཕགས་སྐོར་ཆ་ལག་མ་ལུས་པ་དང་། འཇམ་དཔལ་མཚན་བརྗོད་དང་། མ་ཧཱ་མཱ་ཡ་དང་། རྡོ་རྗེ་གུར་དང་། གདན་བཞིའི་ཕྲན་དང་། མེས་རྔོག་ནས་བརྒྱུད་པའི་དགྱེས་རྡོར་གྱི་རྒྱ་གཞུང་རྣམས་དང་། གཤིན་རྗེ་ཁ་ཐུན་གྱི་སྐོར་དང་། གནམ་ལྕགས་ཨུར་མོ་དང་། མཁའ་འགྲོ་རྒྱ་མཚོའི་འགྲེལ་བ་གྲུ་རྫིང་དང་། རིན་ཆེན་རྣམ་བདུན་དང་། བདེ་མཆོག་སྙན་བརྒྱུད་ལ་སོགས་བླ་མ་མར་པའི་གདམས་ངག་དང་བཀའ་ལུང་རྣམས་གསན་ནོ། ། སློབ་དཔོན་གཞོན་ནུ་འབུམ་ལ། འཇམ་དཔལ་ཁྲོ་བོ་འདུས་པ་དང་། ཨུར་མོ་པ་ཏྲའི་རྒྱུད་དང་སྒྲུབ་ཐབས་དང་། བསྟན་སྲུང་ཀྱི་རྒྱུད་དང་སྒྲུབ་ཐབས་བརྒྱ་ཕྲག་བཅུ་གཅིག་ལྷག་ཙམ་དང་། རོ་སྙོམས་དང་ཐུབ་པ་ལྔ་ལ་སོགས་གསན། འདི་དག་གི་སྐབས་སུ་དག་སྣང་མང་པོ་ཡོད་དེ་མ་བྲིས་གསུངས་མོད། སྤྱིར་འཕགས་པའི་ས་ལ་གནས་པ་འདི་ལྟ་བུའི་མཉམ་བཞག་ཐུན་གཅིག་གི་གཟིགས་སྣང་ཡང་སོ་སོ་སྐྱེ་བོ་རྣམས་ཀྱིས་ལོ་བརྒྱར་བརྗོད་པར་ག་ལ་ནུས། འོནཀྱང་འདི་ལྟར་བསྟན་པ་ནི་ཚུར་མཐོང་གི་ངོ་ཙམ་དུ་དགོངས་པར་བས་སོ། །
སློབ་དཔོན་ཛྙཱན་ཤྲཱི་ལ་འགྲེལ་པ་མཐའ་དྲུག་ཆེན་མོ་དང་། གསུང་གི་འོད་ཟེར་ལ་སོགས་པའི་འགྲེལ་བ་འགའ་དང་། འཆི་མེད་ཆེན་པོ་ལ་སོགས་པ་མང་དུ་གསན། རྫོགས་ཆེན་གསང་བསྐོར་གྱི་རྒྱུད་དང་འགྲེལ་པ་དང་། གདམས་ཕྲན་དང་། འཆི་མེད་དང་ནི་གུའི་ཆོས་དྲུག་དང་། ཕྱག་རྒྱ་ཆེན་པོ་གའུ་མ་དང་། དེ་རྣམས་རི་ཁྲོད་རས་པ་ལས་གསན། གསང་སྐོར་དང་སྙིང་ཐིག་གི་རྒྱུད་འགྲེལ་འགའ་དང་། ཕྲན་འགའ་བླ་མ་ཀུ་མ་རཱ་ཛ་ལ་གསན། མདོར་ན་བོད་ཀྱི་ཡུལ་དུ་བཀའ་བསྟན་མན་ངག་འགྱུར་རོ་ཅོག་ཐམས་ཅད་གསན་པར་མཛད་སྟེ་དམ་པའི་ཆོས་ལ་གུས་པ་དང་། བླ་མ་མེད་པར་རང་བཟོས་མི་འཇུག་པའི་གདམས་ངག་མིག་ལྟོས་སུ་སྟོན་པར་མཛད། དེ་ཐམས་ཅད་ཀྱང་ཚར་རེ་གསན་པ་ཙམ་གྱིས་ཚིག་གདོན་ཐ་དག་སྐད་ཅིག་རེས་ཐུགས་སུ་ཆུད་ཀྱང་ཆེད་ཆུང་དང་བརྙས་ཐབས་མི་མཛད་པར་ནན་ཆགས་སུ་མཛད། ས་རིས་ཁོ་ན་མཛད་པས་ལྕགས་སྨྱུག་བདུན་ཟད་པར་གྲགས། གསན་ཡིག་གི་ཆོས་ཀྱི་རྣམ་གྲངས་ཀྱི་མིང་ཁོ་ནའང་དེང་སང་གི་སྐྱེ་བོའི་སྤྱོད་ཡུལ་དུ་མི་ཆུད། ལྕགས་ཁྱི་ལོར་མཚལ་དཔོན་དགའ་བདེ་གཤེགས་དུས་སྐྱི་ཤོད་ཀྱི་དགེ་འདུན་རྣམས་ཀྱི་གྲལ་དབུ་ལ་ཆེན་པོ་སྨོན་ལམ་རྡོ་རྗེ་བས་གུང་ཐང་དུ་སྤྱན་དྲངས། གཡག་སྡེ་པན་ཆེན་གྱིས་མཚལ་བའི་སར་བཞུགས་ཚེ་མཇལ་དུ་བྱོན། ཕྱག་མ་ཕུལ་བར་བདག་དད་ན་དགེ་བའི་བཤེས་གཉེན་དུ་བསྟེན་པ་ལགས་པས་ཞག་འགའ་ཞབས་ཕྱིར་བསྡད་སྟེ་བརྟག་པར་ཞུས་པས་མཉེས་བཞིན་གནང་། ཉིན་པར་དགེ་བཤེས་མཐའ་ཡས་པ་ལ་མདོ་སྔགས་ཀྱི་བཤད་ཆེན་རྒྱ་མཚོ་ལྟ་བུ་མང་དུ་མཛད། མཚན་མོ་དབང་རྗེས་གནང་ཟབ་ཁྲིད་དཔག་མེད་གནང་། བར་རྣམས་སུ་སྐྱེ་བོ་དཔག་མེད་ལ་མཇལ་ཁ་གསེར་ཡིག་པ་དཔག་མེད་ལ་ཞལ་བཀོད། ཚལ་པའི་སྐུ་གསུང་ཐུགས་རྟེན་མང་པོ་དང་ཁྱད་པར་བཀའ་བསྟན་འགྱུར་གྱི་ཞལ་བསྐོས་སོགས་རླབས་ཆེན་གྱི་མཛད་པ་རྒྱ་མཚོ་རྣམས་གཅིག་གོ་གཅིག་གིས་མི་འགག་ཅིང་སྐུ་གསུང་ཐུགས་དལ་ཞིང་ལྷོད་ཆགས་པ་ལས་མི་གཡོ་བར་གཟིགས། ཆོས་ཀྱི་དཀའ་བའི་གནས་རྣམས་དྲིས་པ་དེ་ཙམ་ནི་དཀའ་བ་མ་ཡིན་ཏེ་དེ་ལས་གཞན་འདི་དང་འདི་ལྟ་བུའོ། ། ཞེས་གསུངས་པ་ན་སྔོན་རྣལ་ལམ་དུ་ཡང་མ་གསན་པ་ཁོ་ན་གསན། ཉིན་རེ་རེ་བཞིན་མཁས་པ་དང་གྲུབ་པའི་མཐའ་ཇེ་མི་དཔོགས་སུ་སོང་། བློའི་ར་བ་ལས་བརྒལ་ཏེ་ཞབས་ལ་སྤྱི་བོས་གཏུགས་ནས་སྤྲུལ་པའི་སྐུ་རིན་པོ་ཆེ་ཞེས་རྩ་བའི་བླ་མ་མཆོག་ཏུ་འཛིན། འཕོ་བ་ཞུས་པས་རྣམ་ཤེས་ཚངས་བུག་ནས་འཕོ་བ་ཡིན་གསུངས། གཟེར་ལྔ་ཞུས་པས་གཟེར་ལྔ་མི་དགོས་གཅིག་གིས་སྡོམ་སྟེ་མཆི་གསུང་པས་དེ་ཁོ་ན་ལྟར་འདུག་ཅེས་ལྷག་པར་དད། ཇོ་མོ་གངས་སུ་དབེན་པ་བསྟེན་པའི་ཚེ། ཀོང་པོའི་ཡུལ་མི་ཀུན་ཆོས་ལ་མོས་པ་དང་། དེར་གཞན་ལ་ཕན་པར་འགྱུར་བའི་ལྟར་གཟིགས། དྭགས་ལ་སྒམ་པོའི་ཟང་ལུང་རི་ཁྲོད་དུ་བཞུགས་པའི་ཚེ། བླ་མ་ལྷ་རྗེ་ཟླ་འོད་གཞོན་ནུ་དང་མངོན་སུམ་དུ་མཇལ། ཕྱག་རྒྱ་ཆེན་པོའི་གདམས་པས་གཞན་དོན་འབྱུང་བའི་རྟེན་འབྲེལ་ཤར་གསུངས། ཀོང་པོར་ཕེབས་ནས་ཡུལ་དེའི་མི་མ་ཡིན་པ་རྣམས་ཀྱིས་ཆོས་ལ་གུས་ཤིང་བཀའ་བཞིན་བསྒྲུབ་བོ་ཞེས་ཟེར་བ་གསན་ཞིང་། དེར་ལོ་གསུམ་བར་དུ་བཞུགས་ཤིང་བཀའ་ལ་ཉན་པའི་ལྟས་ངོ་མཚར་དུ་མ་གཟིགས། གནས་ཆེན་ཙཱ་རི་ཏྲར་ཕེབས་བའི་ཚེ་གཡུ་མཚོ་མཁའ་འགྲོའི་ཕོ་ཕྲང་དངོས་སུ་གཟིགས། ཡུལ་སྨད་དུ་ཕེབས་པར་དགོངས་ཏེ་ཡུལ་སྟོད་ཀྱི་ཆོས་ཁྲི་བར་དུ་བྱོན། རྟེན་འབྲེལ་ཅུང་མ་འགྲིག་ཀྱང་ཕག་མོའི་ཕྱག་དཔེ་ལུང་ནང་དེ་ཕྱོགས་སུ་རླུང་གིས་ཁྱེར་ཏེ་མ་འདུས་པའི་ངའི་ཆོས་ཀྱི་བསྟན་པ་འབྱུང་གསུངས་ཏེ། ཕྱིས་ཕག་མོ་ཀར་ལུགས་གནས་དེར་དར། རང་བྱུང་གི་དུར་ཁྲོད་ཆེན་པོར་བྱོན་པའི་ཚེ། མཁའ་འགྲོའི་ཚོགས་རྣམས་ཀྱིས་དངོས་གྲུབ་འབུལ་བ་དང་། བར་གཅོད་ཞི་བའི་སྣང་བ་བྱུང་གསུངས་བཀྲ་ཤིས་ལྗོངས་སུ་གསོལ་བ་བཏབ་པའི་ཚེ། མཁའ་འགྲོ་མའི་ཚོགས་རྣམས་ཀྱིས་མཁའ་ལ་གར་བྱེད་ཅིང་གླུ་དབྱངས་ལེན་པ་གཟིགས། གནས་དེར་དག་པའི་སྣང་བ་མང་དུ་བྱུང་ཞེས་ཡང་ཡང་གསུངས། དེ་དག་གི་ཚེ་གནས་ལུགས་ཕྱིན་ཅི་མ་ལོག་པར་རྟོགས་ཤིང་རླུང་སེམས་ལ་དབང་ཐོབ་པའི་སྒོམ་ཆེན་རྣལ་འབྱོར་པ་དུ་མ་སྨིན་པར་མཛད། ཆུ་མོ་གླང་གི་ལོ་ལ་གུ་རུ་ལས་འབྲེལ་རྩལ་གྱིས། ལྷོ་བྲག་ཏུ་རྫོགས་ཆེན་མཁའ་འགྲོ་སྙིང་ཐིག་གཏེར་ནས་བཏོན་པའི་ཤོག་སེར་ཕྱག་ཏུ་ཕུལ། ཙ་རིའི་བོན་ལུང་དུ་ཟླ་བ་གསུམ་དེར་བཞུགས་ནས་གསོལ་བ་དྲག་ཏུ་བཏབ་པས། ཨོ་རྒྱན་རིན་པོ་ཆེ་དང་དངོས་སུ་མཇལ་ནས་དབང་ལུང་རྣམས་རྫོགས་པར་གནང་། དེ་ནས་དབུས་སུ་ཕེབ་པའི་ཤམ་པོ་གངས་ཀྱི་མདུན་དུ་ཕྱིའི་ཡུལ་སྣང་དང་ནང་གི་རྩ་རླུང་རྣམས་ཀྱི་རྟེན་འབྲེལ་མ་ལུས་པའི་གནས་གསལ་བར་མཁྱེན། སྐུའི་བར་ཆད་རྣམས་ཞི་ཞིང་གཞན་ལ་ཕན་པའི་ཡི་དམ་ཡང་མཛད། ཇོ་མོ་གངས་ལ་དབེན་པ་བསྟེན་ནས་ཡུན་རིང་དུ་བཞུགས་པའི་ཚེ། ཨོ་རྒྱན་གྱི་མཁན་པོ་པདྨ་འབྱུང་གནས་ནམ་མཁར་གསལ་བར་སྣང་ཞིང་རང་ལ་ཐིམ་པའི་སྣང་བ་ཡུན་རིང་དུ་བྱུང་གསུངས། མཚུར་ཕུ་སྤུངས་ཀྱི་རི་ཁྲོད་དུ་བཞུགས་པའི་ཚེ། ཕྱི་ནང་གི་གཟའ་སྐར་དུས་སྦྱོར་ཐམས་ཅད་ཇི་ལྟ་བ་གཟིགས་ཏེ་རྩིས་ཀུན་བསྡུས་པའི་བསྟན་བཅོས་མཛད། གསང་བ་འདུས་པ་མར་ལུགས་གསན་པའི་དུས་སུ་ཉིད་ཀྱི་སྐུ་ལ་གསང་བ་འདུས་པའི་དཀྱིལ་འཁོར་ཐམས་ཅད་རྫོགས་པར་སྣང་ཞིང་། རྒྱལ་བའི་དགོངས་པ་ཕྱི་རོལ་ཏུ་མ་ལུས་པར་དག་པའི་སེམས་ཀྱི་ངོ་བོར་རྟོགས་པའི་ངེས་ཤེས་འཁྲུངས། ཡང་གནས་དེར་འདི་ནས་འཇིག་རྟེན་དཔག་མེད་འདས་པའི་ཞིང་ཁམས་ཞིག་ན་རྒྱལ་བ་སྤོས་ཀྱི་གླང་པོ་དང་། དེའི་གསུང་རབ་པོ་ཏི་མང་པོ་གཟིགས། ཡང་དེར་ཆོ་ག་མང་དུ་མཛད་པའི་ཚེ་རྒྱལ་བ་ཐམས་ཅད་དགོངས་པ་གཅིག་པ་དང་། ཡི་དམ་རང་རིག་གི་རྩལ་དུ་མཁྱེན། ཡང་འཇིག་རྟེན་གྱི་ཁམས་མང་པོ་འདས་པའི་བྱང་ཕྱོགས་ཀྱི་འཇིག་རྟེན་ན་འཇམ་དཔལ་གཞོན་ནུར་གྱུར་པ་ད་ལྟར་སངས་རྒྱས་པའི་མཛད་པ་བསྟན་པའི་སྟོན་འཁོར་ཞིང་ཁམས་ཐམས་ཅད་དུ་ཡུན་རིང་དུ་གསལ་བར་གཟིགས། ཡང་མགོན་པོ་བྱམས་པ་རྒྱལ་སྲས་འབུམ་ཕྲག་དུ་མའི་འཁོར་གྱིས་བསྐོར་བའི་མཐར་བྱོན་པ་ན་བྱམས་པ་ཉིད་ཀྱི་དྲུང་དུ་གཤེགས་པར་སྤྲོ་ཡང་འཁོར་གྱི་ཁྲོད་དུ་མ་ཐར་བས་སྟེང་གི་ནམ་མཁའ་ནས་བྱོན་ཀྱང་འཕགས་པའི་དགེ་འདུན་མང་པོའི་སྟེང་དུ་འགྲོ་བ་ནི་བདག་གི་ཆ་མ་ཡིན་དགོངས་ཏེ་ས་འོག་ནས་མགོན་པོའི་དྲུང་དུ་འཐོན་པར་མཛད་ཅིང་། པདྨའི་སྡོང་པོ་སྤྲུལ་པའི་སྟེང་ནས་མཇལ་ཞིང་གཞན་ཕན་ལ་བསྐུལ་བའི་གསོལ་བ་བཏབ། ཡང་གངས་དཀར་ཆོས་འབྱུང་ཕུག་པར་བཞུགས་པའི་ཚེ། རྗེ་དུས་གསུམ་མཁྱེན་པ་མཁའ་འགྲོ་རྒྱ་མཚོས་བསྐོར་བ་གཟིགས་པས་བསྟོད་པ་ཡང་མཛད། བ་ཚྭ་ཕུག་ནག་ཏུ་བཞུགས་པའི་ཚེ་མི་མ་ཡིན་རྣམས་ཀྱིས་ཕྱག་འཚལ་ཞིང་བསྐོར་བ་བྱེད་པ་བྱུང་བས་ཐུགས་གེགས་ལས་གྲོལ། ཆོས་རྗེའི་བཞུགས་གནས་གྲ་མ་གྲུ་བཞིའི་དགོན་པར་ཕུར་པའི་དབང་རྫོགས་ལ་སོགས་བཀའ་ལུང་རྣམས་གསན་པའི་ཚེ། རྗེ་དེ་ཉིད་ཀྱི་སྣང་བ་ཤར། དེར་སྙིགས་མའི་དུས་ཀྱི་རང་གཞན་གྱི་རྒྱུད་ལ་ཕན་པར་འགྱུར་བའི་ལྟས་གཟིགས་ནས་མཚུར་བདེ་ཆེན་སྟེངས་ཀྱི་རི་ཁྲོད་འདེབས་པར་མཛད། དེའི་ཚེ་རྣལ་ལམ་དུ་རྒྱལ་བའི་མཆོད་རྟེན་དང་རིང་བསྲེལ་དབྱིབས་ལེགས་འོད་ཟེར་འཕྲོ་བ་མང་དུ་རྙེད་པ་བྱུང་བས་བཀའ་བརྒྱུད་ཀྱི་གྲལ་ཐུབ་པའི་སྒོམ་ཆེན་མང་དུ་འབྱུང་བར་མཁྱེན། ཤར་ཕྱོགས་མངོན་དགའི་ཞིང་དུ་བཅོམ་ལྡན་འདས་མི་འཁྲུགས་པའི་སྤྱན་སྔར་རྒྱལ་སྲས་སྤོས་ཀྱི་གླང་པོའི་བྱང་ཆུབ་སེམས་དཔའི་སྤྱོད་པ་གཟིགས། བདེ་ཆེན་ལྟག་གི་ཆུ་མིག་བརྒྱ་རྩའི་རི་ཁྲོད་དུ་གཅོད་དང་འོད་གསལ་ལ་སོགས་པ་གཞན་ལ་བསྟན་པས། རྗེ་ཉིད་ཀྱང་འོད་གསལ་གྱི་ཉིན་མཚན་འདྲེས་པའི་ཚུལ་དུ་སྣང་ཞིང་། སློབ་མའང་དེ་ལྟ་བུ་མང་དུ་བྱུང་། དེ་དུས་དཔོན་སློབ་རྣམས་ལ་འཚོ་བ་ལྷ་འདྲེས་སྦྱར་བས་མིའི་ཟས་ལ་ཆེར་མ་བརྟེན། ཁ་རག་ཤར་གྱི་རི་ཁྲོད་དུ་སྟོན་ཟླ་འབྲིང་པོའི་ཉ་ལ་སློབ་དཔོན་པདྨའི་དག་སྣང་ཤར། སྙིང་ཁུ་པདྨའི་ཕུག་པར་མཁའ་འགྲོས་བྱིན་གྱིས་བརླབས་པའི་དག་སྣང་ཤར་བས་རྡོ་རྗེའི་གླུ་མང་པོ་ལེན་པར་མཛད། ཡང་བདེ་ཆེན་དུ་དབེན་པ་མཛད་པའི་ཚེ། ཕྱོགས་བཅུའི་སངས་རྒྱས་ཀྱི་ཞིང་མང་པོར་རྒྱལ་སྲས་རྣམས་ཀྱི་བྱང་ཆུབ་ཀྱི་སྤྱོད་པ་རྒྱ་ཆེན་པོ་གཟིགས་པས་དེ་དག་གི་རྗེས་སུ་ལྷག་པར་ཡི་དམ་མཛད། རྒྱུད་སྡེ་རྒྱ་མཚོ་ནས་གསུངས་པའི་རྩ་རླུང་བྱང་ཆུབ་སེམས་ཀྱི་གནད་མ་ལུས་པ་ཇི་ལྟ་བ་མཁྱེན་ནས་ཕྱི་ནང་གཞན་གསུམ་གཅིག་ཏུ་གྲུབ་པའི་བསྟན་བཅོས་མཛད། ངག་རླུང་ཡི་གེའི་རྟེན་འབྲེལ་ནམ་མཁའ་གསེར་གྱི་ཡི་གེའི་ཕྲེང་བར་སྣང་ཞིང་། སྐུའི་སྤུ་ཁུང་དུ་ཐིམ་ཞིང་འཕྲོ་བར་གཟིགས། མ་མགོན་ལྕམ་དྲལ་དང་རྡོ་རྗེ་ལེགས་པས་བསྟན་པའི་རྒྱུ་མཚན་རྣམས་སྙན་དུ་གསོལ། ཕུང་ཁམས་ངོ་བོ་ཉིད་ཀྱིས་འདུས་པའི་ལྷ་ཚོགས་སུ་རྟོགས་ནས་རྡོ་རྗེ་ཕྲེང་བ་ནས་གསུངས་པ་བཞིན་དུ་ཕྱི་ནང་སྦྱར་བའི་འདུས་པའི་གྲུབ་ཐབས་མཛད། རྡོར་སེམས་ཧེ་རུ་ཀས་བྱིན་གྱིས་རློབ་པ་དང་ཕྱི་རོལ་དུའང་དཔའ་བོ་མཁའ་འགྲོ་འདུས་པའི་འཇའ་འོད་ཀྱིས་ནམ་མཁར་ཁྱབ་པར་གཟིགས་ཏེ་དམ་ཚིག་རྒྱ་མཚོ་རྩ་འགྲེལ་མཛད། བདེ་ཆེན་སྟེང་དུ་ལྕགས་ཕོ་སྤྲེའུའི་ལོ་ལ། གཡུང་སྟོན། སྨན་ལུང་སྤྲུལ་སྐུ་ཤཱཀ་གཞོན། སློབ་དཔོན་རྒྱལ་མཚན། རྟོགས་ལྡན་ཡེ་རྒྱལ། སློབ་དཔོན་ཡེ་ཤེས་རྒྱལ་མཚན། འཇམ་དཔལ་བརྩོན་འགྲུས་སེང་གེ་དྲུག་ལ། དབང་ཁྲིད་རྣམས་རྫོགས་པར་གནང་ནས། ཆོས་ཐོན་པའི་སྐབས་སུ། པདྨ་ནས་བརྒྱུད་པའི་སྙིང་ཐིག་སྐོར་ཅིག་ཡོད་ཐང་པ་ལ་སྙམ་རུང་ང་བར་མ་བྱུང་། ད་རེས་འདི་བྱུང་བ་ལེགས། ད་ནུབ་པ་འཕངས་པས། རང་རེ་རྣམ་པ་ལྔ་པོས། གཙང་དབུས་རུ་མཚམས་ཁམས་རྒྱ་ནག་ཏུ་དར་བར་མཛད་དོ། །
འཇམ་དཔལ་བརྩོན་འགྲུས་སེང་གེ་རང་གིས་ཉམས་སུ་ལོངས་གསུངས་ནས་གནང་། རྣལ་ལམ་དུ་ཀུ་རུ་ཀུལླེ་འོད་ཟེར་དམར་པོ་འཕྲོ་བ་ཞིག་གིས་འབྱུང་པོའི་གནོད་པ་ཞི་བར་མཛད་པ་གཟིགས། ས་ར་ཧ་དང་ཆོས་ཀྱི་གྲགས་པ་ལ་སོགས་པའི་ཡེ་ཤེས་ཀྱི་སྐུ་དང་དངོས་སུ་འགྲོ་བ་མཛད་པས་གཞུང་ལུགས་རྒྱ་མཚོ་ལྟ་བུ་རྣམས་རྩོལ་མེད་དུ་མཁྱེན། ཇོ་མོ་གངས་དཀར་གྱི་ཕུག་པར་སློབ་དཔོན་པདྨའི་སྐུ་བཞེངས་པའི་ཚེ་དེའི་ཕྲིན་ལས་ཀྱི་ལྷག་མས་རྗེ་ཉིད་ཀྱིས་ཕྱོགས་ཐམས་ཅད་དུ་ཕྲིན་ལས་འགྲུབ་པའི་ལྟས་གཟིགས། གཡས་རུ་ཤངས་ལ་བྱོན་ཏེ་སོ་ནམ་ཁོ་མོའི་འབྲོང་ལ་བྱེད་ཟེར་ཞིང་འབྲོང་ནས་བྱ་བྱི་ཡན་གསོད